**ΤΕΤΡΟ - π. ΤΕΓΕΠ: Ανώτατη διάρκεια φοίτησης – Διαγραφές**

Σας ενημερώνουμε ότι, με τα άρθρα 130 και 153 του Νόμου 5224/2025 ([ΦΕΚ Α΄142/05-08-2025](https://ia37rg02wpsa01.blob.core.windows.net/fek/01/2025/20250100142.pdf)), τροποποιούνται διατάξεις των άρθρων 76 και 454 του ν. 4957/2022 ([ΦΕΚ 141/Α/21-7-2022](https://pedis.uop.gr/sites/default/files/FEK-2022-Tefxos%20A-00141-downloaded%20-11_07_2024.pdf)), οι οποίες αφορούν – μεταξύ άλλων – και την ανώτατη διάρκεια φοίτησης. Διευκρινίζεται ότι δεν μεταβάλλεται ο τρόπος υπολογισμού της ανώτατης διάρκειας φοίτησης· ωστόσο, έχουν προστεθεί διατάξεις σχετικά με τη δυνατότητα ολοκλήρωσης σπουδών πέραν της ανώτατης χρονικής διάρκειας φοίτησης.

Ειδικότερα, με βάση την ισχύουσα νομοθεσία,για τους/τις φοιτητές/τριες των ΠΠΣ Τεχνολογίας Τροφίμων (**ΤΕΤΡΟ**) και πρώην Τεχνολογίας Γεωργικών Προϊόντων (**ΤΕΓΕΠ**) η ανώτατη διάρκεια φοίτησης είναι 12 εξάμηνα [*η ανώτατη διάρκεια φοίτησης σε ένα πρόγραμμα σπουδών πρώτου κύκλου με ελάχιστη διάρκεια οκτώ (8) ακαδημαϊκών εξαμήνων για την απονομή του τίτλου σπουδών, είναι ο χρόνος αυτός, προσαυξημένος κατά τέσσερα (4) ακαδημαϊκά εξάμηνα (Ν. 4957/2022, άρθρο 76*)].

Ωστόσο, σύμφωνα με το άρθρο 454 του Ν.4957/2022 (μεταβατικές διατάξεις), όπως τροποποιήθηκε με τα άρθρο 153 του Ν.5224/2025, ισχύουν τα ακόλουθα για την ολοκλήρωση των σπουδών τους:

* **Για εισακτέους 2016-17 και προηγούμενα στο ΠΠΣ ΤΕΤΡΟ και πρώην ΤΕΓΕΠ**

Για τους/τις φοιτητές/τριες των ΠΠΣ ΤΕΤΡΟ και πρώην ΤΕΓΕΠ που ήταν εγγεγραμμένοι κατά την έναρξη ισχύος του ν. 4777/2021 (Φεβρουάριος 2021) και είχαν υπερβεί την ελάχιστη χρονική διάρκεια φοίτησης (8 εξάμηνα), δηλαδή οι **εισακτέοι 2016-17 και προηγούμενα**, διαθέτουν για την ολοκλήρωση των σπουδών χρόνο ίσο προς την ελάχιστη χρονική διάρκεια φοίτησης (8 εξάμηνα) από την έναρξη του ακαδημαϊκού έτους 2021-2022 και εξής (δηλαδή μέχρι τη λήξη του ακαδημαϊκού έτους 2024-25), χωρίς δικαίωμα προσαύξησης του χρόνου φοίτησης κατά την παρ. 1 του άρθρου 76 του Ν. 4957/2022.

Αυτό σημαίνει ότι *οι εισακτέοι 2016-17 και προηγούμενα, εάν δεν έχουν καταστεί πτυχιούχοι στο πλαίσιο της εξεταστικής περιόδου Σεπτεμβρίου 2025, επέρχεται αυτοδικαίως η διαγραφή τους από το Τμήμα, δύο (2) μήνες μετά την ανάρτηση των αποτελεσμάτων της επαναληπτικής εξεταστικής περιόδου του Σεπτεμβρίου 2025.*

**Ωστόσο, με το άρθρο 153 του Ν. 5224/2025 για την κατηγορία αυτών των φοιτητών (εισακτέοι 2016-17 και προηγούμενα) δίνεται η** **δυνατότητα υποβολής αίτησης παράτασης σπουδών για τρία (3) επιπλέον ακαδημαϊκά εξάμηνα, σύμφωνα με τις προϋποθέσεις και τα όσα προβλέπονται στην παρ. 2 του άρθρου 76 του Ν. 4957/2022.** Συγκεκριμένα, η παρ. 2 του άρθρου 76 του Ν. 4957/2022 προβλέπει τα ακόλουθα:

Ο **χρόνος ολοκλήρωσης των σπουδών και πέραν του Σεπτεμβρίου 2025 δύναται να παραταθεί** για δύο (2) επιπλέον ακαδημαϊκά εξάμηνα, κατόπιν υποβολής αίτησης, **μόνο εφόσον πληρούνται σωρευτικά οι παρακάτω προϋποθέσεις**:

**α)** Κατά τον χρόνο υποβολής της αίτησης έχουν αξιολογηθεί επιτυχώς σε ποσοστό τουλάχιστον εβδομήντα τοις εκατό **(70%) των πιστωτικών μονάδων (ECTS)** του ισχύοντος προγράμματος σπουδών *(για το ΠΠΣ ΤΕΤΡΟ και ΤΕΓΕΠ το 70% αντιστοιχεί σε 168 ECTS),* και

**β) Έχουν συμμετάσχει σε τουλάχιστον δύο (2) ακαδημαϊκές δοκιμασίες** σύμφωνα με το πρόγραμμα σπουδών, εκ των οποίων **στη μία επιτυχώς**, όπως εξέταση μαθήματος, υποστήριξη διπλωματικής, πρακτική άσκηση, **σε ένα από τα τέσσερα (4) προηγούμενα ακαδημαϊκά εξάμηνα** πριν από την υποβολή της αίτησης *(ήτοι από την εξεταστική περίοδο του Ιανουαρίου 2024 έως και την εξεταστική περίοδο του Σεπτεμβρίου 2025).*

* Εάν το πρόγραμμα σπουδών περιλαμβάνει την υποχρεωτική εκπόνηση πρακτικής άσκησης ή πτυχιακής ή διπλωματικής εργασίας, η οποία δεν έχει ολοκληρωθεί, και συντρέχουν οι παραπάνω προϋποθέσεις α) και β), η διάρκεια της φοίτησης παρατείνεται για **τρία (3) ακαδημαϊκά εξάμηνα** *(αυτό ισχύει για τα ΠΠΣ ΤΕΤΡΟ-ΤΕΓΕΠ αφού έχουν υποχρεωτική Πρακτική Άσκηση και Πτυχιακή Εργασία).*
* Για φοιτητές/τριες που έχουν αξιολογηθεί επιτυχώς στο σύνολο των μαθημάτων του ισχύοντος προγράμματος σπουδών και **εκκρεμεί μόνο η εκπόνηση πρακτικής άσκησης ή πτυχιακής** ή διπλωματικής εργασίας για τη λήψη πτυχίου **δεν απαιτείται η πλήρωση της προϋπόθεσης β) για την παράταση σπουδών.**

**Επισημαίνεται ότι αυτή η παράταση των τριών (3) ακαδημαϊκών εξαμήνων δεν παρέχεται αυτόματα, αλλά μόνο κατόπιν σχετικής αίτησης εκ μέρους του/της φοιτητή/τριας. Προφανώς για να εγκριθεί αυτή η αίτηση πρέπει να πληρούνται οι παραπάνω προϋποθέσεις.**

Η αίτηση για την παράταση σπουδών υποβάλλεται στη Γραμματεία του Τμήματος εντός αποκλειστικής προθεσμίας τριάντα (30) ημερών από την έκδοση των βαθμολογίων της εξεταστικής περιόδου του Σεπτεμβρίου κατά την οποία συμπληρώνεται η ανώτατη χρονική διάρκεια φοίτησης. Συγκεκριμένα, **για τους εισακτέους ακαδ. ετών 2016-17 και προηγούμενα**, η **αίτηση για παράταση** του χρόνου ολοκλήρωσης των σπουδών και πέραν του Σεπτεμβρίου 2025 (για 3 ακαδημαϊκά εξάμηνα), **υποβάλλεται στη Γραμματεία του Τμήματος,** **αποκλειστικά μέσω ηλεκτρονικού ταχυδρομείου** στην ηλεκτρονική διεύθυνση **fst-secr@uop.gr**, με **αποκλειστική προθεσμία υποβολής την** **30.11.2025.** Ακολουθεί το υπόδειγμα της σχετικής αίτησης.

Επισημαίνεται ότι, κατά τη διάρκεια της παράτασης (εφόσον εγκριθεί), δεν είναι δυνατή η υποβολή αίτησης για μερική φοίτηση.

**Διαβάστε προσεκτικά εδώ:**[**Νόμος 5224/2025 Άρθρα 153 και 130**](https://ia37rg02wpsa01.blob.core.windows.net/fek/01/2025/20250100142.pdf)

* **Για εισακτέους 2017-18 και 2018-19 στο ΠΠΣ ΤΕΤΡΟ**

Για τους/τις φοιτητές/τριες των ΠΠΣ ΤΕΤΡΟ (και πρώην ΤΕΓΕΠ) που ήταν ήδη εγγεγραμμένοι κατά την έναρξη ισχύος του Νόμου 4957/2022 (Ιούλιος 2022) και δεν είχαν υπερβεί την ελάχιστη χρονική διάρκεια φοίτησης (8 εξάμηνα) κατά τη δημοσίευση του ν. 4777/2021 (Φεβρουάριος 2021), **η ανώτατη διάρκεια φοίτησης** της παρ. 1 του άρθρου 76 του Ν 4957/2022 (12 εξάμηνα) **εφαρμόζεται από την έναρξη του ακαδημαϊκού έτους 2021-2022 και έπειτα. Δηλαδή πρέπει να ολοκληρώσουν τις σπουδές τους μέχρι τη λήξη του ακαδημαϊκού έτους 2026-27**.

**Διαβάστε προσεκτικά εδώ:**[**Νόμος 5224/2025 Άρθρα 153 και 130**](https://ia37rg02wpsa01.blob.core.windows.net/fek/01/2025/20250100142.pdf)

|  |  |
| --- | --- |
|  **ΑΙΤΗΣΗ** **(αφορά εισακτέους 2016-17 και προηγούμενα)**ΕΠΩΝΥΜΟ :.................................................ΟΝΟΜΑ :.......................................................ΟΝ. ΠΑΤΕΡΑ :..............................................ΟΝ. ΜΗΤΕΡΑΣ :............................................ΑΡ. ΜΗΤΡΩΟΥ :...........................................**ΠΠΣ: ΤΕΤΡΟ ή ΤΕΓΕΠ** (αφήστε το σωστό) ΔΙΕΥΘΥΝΣΗ : ......................................................................................................................ΠΟΛΗ : .........................................................ΤΑΧ. ΚΩΔ. : .................................................ΤΗΛ. ………………………………………..**ΘΕΜΑ: « Παράταση σπουδών σε εφαρμογή του άρθρου 153 του Ν.5224/2025»**ΚΑΛΑΜΑΤΑ ...... /...... / …….. |   **ΠΡΟΣ:**  **ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ** **ΣΧΟΛΗ ΓΕΩΠΟΝΙΑΣ & ΤΡΟΦΙΜΩΝ** **ΤΜΗΜΑ ΕΠΙΣΤΗΜΗΣ ΚΑΙ ΤΕΧΝΟΛΟΓΙΑΣ ΤΡΟΦΙΜΩΝ**Αιτούμαι την παράταση του χρόνου ολοκλήρωσης σπουδών μου για τρία ακαδημαϊκά εξάμηνα, σε εφαρμογή του άρθρου 153 του Ν.5224/2025 (ΦΕΚ Α΄142), καθώς πληρώ τις προϋποθέσεις της παρ. 2 του άρθρου 76 του ν. 4957/2022, όπως τροποποιήθηκε με το άρθρο 130 του ν. 5224/2025 και ισχύει.Παρακαλώ για τις δικές σας ενέργειες. Ο / Η αιτ........(ονοματεπώνυμο- υπογραφή) |